2021. gada 10. decembrī

Dārznieks uzvar Nāciju kausā, Vītolai bronza

Piektdien, 9. decembrī tika aizvadīts Nāciju kauss Vācijas pilsētā Altenbergā. Pēc Ķīnas un Krievijas šī ir pirmā pietura Centrāleiropā.

Par vietu pamatsacensībās cīnijās seši latvieši: Riks Kristens Rozītis, Artūrs Dārznieks, Mārtiņš Bots/Roberts Plūme, Sigita Bērziņa un Elīna Ieva Vītola. Savukārt Ulla Zirne pēc piedzīvota kritiena treniņā savainoja plecu un Nāciju kausā nepiedalījās.

Notikušo komentē izlases menedžeris un treneris Kristaps Mauriņš: *“Treniņā finiša virāžā Ulla krita un satraumēja plecu. Tāpēc mēs viņu svētdien sūtam mājās pārbaudīt satraumēto vietu. Visticamāk, ka līdz Siguldas Nāciju kausam mēs viņu nekur citur neredzēsim.”*

Vīriešu konkurencē labākā rezultāta īpašnieks – Artūrs Dārznieks, kurš finišēja 54.868 sekundēs. Otrais – vācietis Kriss Renē Eislers (Chris Rene Eissler), kurš latvietim piekāpās vien par 0.009 sekundēm. Bet trešo vietu izcīnīja Sebastians Blejs (Sebastian Bley) no Vācijas izlases [+0.085].

Savukārt ar finiša laiku 55.089 sekundes, devītajā vietā ierindojās Riks Kristens Rozītis.

Sieviešu konkurencē starp 41 dalībnieci, trešo ātrāko finiša laiku uzstādīja Elīna Ieva Vītola, finišējot 53.725 sekundēs. Otrā – amerikāniete Emīlija Svīnija (Emily Sweeney) [+0.168]. Uzvarētātāja – vāciete Šajena Rozentāla (Cheyenne Rosenthal) [53.397].

Savukārt Sigitai Bērziņai finišā 54.141 sekunde un izcīnīta 13. vieta.

Divvietīgo ekipāžu konkurencē Mārtiņš Bots/Roberts Plūme uzrādīja otro ātrāko starta laiku, bet finišēja 42.487 sekundēs, kas duetam ļāva ierindoties tūlīt aiz goda pjedestāla, ceturtajā vietā.

Pārējie sportisti ir izcīnījuši vietu stiprāko grupā pēc iegūtajiem punktiem pēdējos trijos Eberspacher pasaules kausa posmos. Stiprāko grupa – 12 dāmas, 15 vīri un 12 divvietīgās ekipāžas.

Pēc aizvadītiem trim pasaules kausa posmiem kopvērtējuma tabulā ceturtajā vietā ar 185 punktiem – Kendija Aparjode, ar 156 punktiem piektājā vietā – Elīza Tīruma. 173 punkti un ceturtā vieta Kristeram Aparjodam. Gintam bērziņam 106 punkti un 11. pozīcija. Savukārt Andrim Šicam/Jurim Šicam ar 240 punktiem otrā vieta.

Kristers Aparjods: *"Ceru uz vēl vairākām uzvarām. Man ļoti patīk trase Altenbergā. Pirms gada tur pirmo reizi finišēju uz goda pjedestāla. Es ceru uz labiem apstākļiem."*

Eberspacher pasaules kausa ceturtajam posmam startēt pieteikušies 175 sportisti no 27 valstīm.

Latvijas Nacionālās kamaniņu sporta izlases startiem seko līdzi tiešraidē Sportacentrs.com TV un interneta portālā Sportacentrs.com.

Sestdiena, 11. decembris

10.30 Pirmais brauciens – Divvietīgās ekipāžas
11.50 Otrais brauciens – Divvietīgās ekipāžas
13.10 Pirmais brauciens - Sievietes
14.35 Otrais brauciens – Sievietes

Svētdiena, 12. decembris

10.15 Pirmais brauciens – Vīri
11.55 Otrais brauciens - Vīri
14.00 Komandu stafete

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456